
Ettepanek ministri määruse täiendamiseks

Lugupeetav justiits- ja digiminister Liisa-Ly Pakosta
							 
Kohtutäiturite ja Pankrotihaldurite Koja ametikogu juhatus teeb Teile ettepaneku täiendada justiitsministri 28.12.2005 määrust „Kohtule dokumentide esitamise kord“ paragrahviga 206 järgmises sõnastuses:
„§ 206. Dokumentide esitamine kohtutäiturite tööks vajaliku infosüsteemi kaudu
(1) Kohtutäitur esitab kohtu kinnistus- või registriosakonnale kohtutäiturite tööks vajaliku infosüsteemi kaudu kinnitatud kande- ja kinnistamisavaldused ja nendega koos esitatavad dokumendid.
(2) Kui käesoleva paragrahvi lõikes 1 nimetatud dokumente ei ole võimalik esitada kohtutäiturite tööks vajaliku infosüsteemi kaudu, esitatakse need vastavalt kas kinnistuportaali või e-äriregistri kaudu või e-posti teel. Kui käesoleva paragrahvi lõikes 1 nimetatud dokumente ei ole võimalik esitada ei kinnistuportaali või e-äriregistri kaudu ega e-posti teel kas kinnistuportaali, e-äriregistri või kohtu e-postkasti tehnilise rikke tõttu, esitatakse need kohtule paberkandjal.
(3) Saadetavad dokumendid peavad vastama käesoleva määruse § 6 lõikes 1 dokumendi kohta esitatud nõuetele.“

Selgitame, et täitemenetluse seadustiku § 632 lg 1 alusel peab Kohtutäiturite ja Pankrotihaldurite Koda kohtutäiturite tööks vajalikku infosüsteemi e-Täitur, mis võimaldab digitaalset andmevahetust teiste andmekogudega. Ühe andmevahetuskanalina on e-Täiturisse loodud teenus võlgniku kinnistule keelumärke seadmise avalduse esitamiseks Kinnistusraamatusse. Selleks on e-Täituris võetud kasutusele X-tee teenus ’Registreeri_Avaldus’. Mitmed kohtutäiturid on saanud selle teenuse kaudu esitatud kinnistamisavaldustele kohtunikuabilt keelduva vastuse põhjendusega, et ministri määruse kohaselt kohaldub kohtutäituritele ka § 204 „Veebilehe https://kinnistuportaal.rik.ee/ kaudu esitatavate dokumentide loetelu ja allkirjastamise viisid“ ja et seepärast tuleks kinnistamisavaldused esitada läbi kinnistuportaali.

Juhatus leiab, et kui Koja peetava infosüsteemi kaudu on võimalik esitada kinnistusosakonnale dokumente samaväärses koosseisus ja vormistuses, ei ole sisuliselt põhjendatud nõuda neid kohtutäiturilt üksnes kinnistuportaali kaudu. Kui kohtutäitur menetleb täiteasju e-Täituris, siis aitab menetluse efektiivsusele oluliselt kaasa, et kohtutäitur ei pea andmeid tõstma e-Täiturist välja ega koostama avaldust ja varustama seda vajalike lisadega süsteemiväliselt, et need laadida kinnistuportaali, vaid saab andmed edastada otse menetluskeskkonnast. Lisaks võib andmete ja dokumentide käsitsi ümberkirjutamisel tekkida märkamatuid vigu. Seepärast teeme Teile ettepaneku ministri määruse täiendamiseks.

Analoogilist lahendust plaanime ka dokumentide edastamiseks äriregistrisse.

